回程宣義賀生日詩
作者：陽枋
朝代：宋

paragraphs: 錦章卷遺書八分，獨繭抽緒浮金盆。
太羹玄酒淳風渾，秋草得暖生華門。
隔溪來往如幽村，百年時敘從君論。
直誼高情無綺言，寒陬冷宇回春溫。
鄭公耆英思陶園，顧我芒屐羞高軒。
感君昭昭排昏昏，心期好語饒溫存。
惠然長風來孤騫，九苞後乘彤庭鵷。
肯令穉榻依陳蕃，相對怡愉諧弟昆。
跋紅坐久金爐翻，天雞不覺鳴崑崙。
清蕭滿腹烟霞餐，歸來捧枵哦空樽。
新題壯筆流飛湲，欲持此詩排帝閽。
祈我友君同壽尊，座間談笑舌莫捫。
伊洛派脈探其源，與世無窮振振繩繩之子孫。